Nathi sal Dinsdag vir KSA roskam | Netwerk24
Nathi sal Dinsdag vir KSA roskam
Deur Luke Alfred 28 Maart 2021 00:01
Krieket Suid-Afrika (KSA) se lederaad staan by sy besluit om nie die tussentydse raad se voorgestelde veranderinge aan die beheerliggaam se grondwet aan te bring nie, maar Rapport verneem die twee partye is nie meer so ver van mekaar verwyder soos vroeër nie.
Die gewese grootbaas van KSA, dr. Ali Bacher, meen die lederaad kan nie vooruitgang na beter bestuur en aanspreeklikheid keer nie.
Verlede week het KSA se tussentydse raad, onder voorsitterskap van Stavros Nicolaou, gesê dit is ononderhandelbaar dat daar in ooreenstemming met die Nicholson-aanbevelings van 2013 'n meerderheid van onafhanklike raadslede in KSA se volgende raad moet dien. Die tussentydse raad, wie se termyn in April verstryk en nie vir plekke op 'n nuwe, heeltydse raad gaan staan nie, het bygevoeg dat die voorsitter ook 'n onafhanklike raadslid moet wees.
Dit lyk nou of die partye mekaar dalk kan vind.
"Ons is bereid om 'n meerderheid onafhanklike direkteure te aanvaar, maar ons meen nie die voorsitter hoef noodwendig 'n onafhanklike raadslid te wees nie," sê Craig Nel, president van Mpumalanga.
Mpumalanga se siening word wyd gedeel. Dit is straks 'n aanduiding dat daar 'n oplossing gevind kan word.
'n Vergadering tussen die sportminister, Nathi Mthethwa, en KSA se lederaad en die tussentydse raad word vir Dinsdag beplan.
Die tussentydse raad het Donderdagaand met lede van Noordelikes se raad vergader. Daarna het Noordelikes gestem dat sy president, Tebogo Siko, aan die lederaad moet sê hulle is bereid om 'n raad met, byvoorbeeld, ses onafhanklike raadslede en ses nie-onafhanklike raadslede te aanvaar, maar sou wou hê dat een nie-onafhanklike raadslid 'n gewese internasionale speler moet wees.
Intussen sê dr. Ali Bacher, gewese grootbaas van KSA, die lederaad het "geen kans" om te oorleef as hulle voortgaan om die proses te vertraag om die akte van inlywing te wysig nie.
"Hulle kan nie vooruitgang na beter bestuur en aanspreeklikheid keer nie. As hulle bly vasskop teen sleutelaspekte van die Nicholson-verslag, sal hulle omseil word. Borge sal nie aan die spel raak nie en die geld sal baie gou verdwyn," sê Bacher.
"Die aanstelling van onafhanklike raadslede waarborg nie sukses nie, maar dit beteken ook nie hulle is nie 'krieketmense' nie. Die belangrikste aspek is die aanstellingsproses."